અખાત્રીજનું શાસ્ત્રોમાં બહુ મહત્વ છે, પણ મારી પર્સનલ લાઇફમાં હું કંઈ એને બહુ આંધળી રીતે ફૉલો નથી કરતો. ટુ બી વેરી ફ્રૅન્ક, અખાત્રીજની જે કોઈ વિશેષતા છે એના વિશે પણ મને ખબર નથી. એ દિવસે શુકન માટે બધા સોનું ખરીદે છે એ મને ખબર છે અને બેત્રણ વર્ષથી અમે પણ આ નિયમ પાળવાની કોશિશ કરીએ છીએ. જોકે ન ખરીદીએ તો મને કે મારી વાઇફને કોઈ અફસોસ નથી થતો. હું નાનો હતો ત્યારે ભુલેશ્વરમાં રહેતો હતો. મને યાદ છે કે એ સમયે અખાત્રીજના દિવસે પપ્પા-મમ્મી અમને મંદિરે દર્શન કરવા લઈ જતાં અને અમે પ્રસાદની લાલચે મંદિરે દર્શન કરવા જતા. એ દિવસે દર્શન કરવા જવું જ એવો કોઈ નિયમ નહોતો, પણ શક્ય હોય તો દર્શન કરી આવવાનું એવું બને ત્યાં સુધી પાળતા. એ પછી તો કૉલેજ અને પછી પ્રોફેશનલ કરીઅર શરૂ થઈ એટલે ધીમે-ધીમે બધું ઓછું થવા લાગ્યું. હવે તો મોટા તહેવારોના દિવસે પણ શૂટિંગ હોય છે એટલે ત્યારે પણ દર્શન માટે ખાસ શેડ્યુલ બનાવીને જતો હોઉં છું.